Izili Mukati
© 2014 Watch Tower Bible and Tract Society of Pennsylvania
Mbomukonzya Kutondezya Bulemu Nomutuma Akutambula Tugwalo Twaafooni
Sikuvwuntauzya Mumakani Aasayaansi Ulapandulula Mbwaakatalika Kusyoma Muli Leza
Amujane bwiinguzi bwamu Bbaibbele kumibuzyo njobabuzya bakubusi, mibuzyo eeyi ilabikkilizya ayakuti:
• “Ino Mbuti Mbondikonzya Kupandulula Nzyondisyoma Kujatikizya Makani Aakoonana?”
• “Ino Inga Ndacita Buti Kuti Kabandivwiya?”
• “Mbuti Mbondikonzya Kuleka Cilengwa Cakusumpya Kucita Zyintu?”
(Amubone cibeela ca NJIISYO ZYAMU BBAIBBELE > BAKUBUSI)
Amubone Zifwanikiso Izigwasyilizya Bana Kwiiya Makani Aamu Bbaibbele. Amubelesye mapeeji aajisi zyakucita kutegwa mubagwasye bana banu kuyungizya luzyibo lwabo lwamu Bbaibbele alimwi akuzyiba mbobeelede kulilemeka.
(Amubone cibeela ca NJIISYO ZYAMU BBAIBBELE > BANA)
Myeelwe yakapegwa abamu Dipatimenti Iilanganya Bulimi mu 2012 yakatondezya kuti 14.5 pesenti yamikwasyi mu U.S., bantu basika ku 49 miliyoni “tiibakali kucikonzya kujana cakulya cikkwana mukwasyi woonse alimwi buya bamwi tiibakazyi ambobakali kukonzya kujana zyakulya” aciindi cimwi mumwaka.
Mubuvwuntauzi bwakacitwa kuli basicikolo bakuyunivesiti, kwakajanwa kuti bamakaintu ibali 56 pesenti alimwi abamaalumi ibali 41 pesenti bakazumina kuti balaciindizya kunywa bukoko, ibuvwuntauzyi butondezya kuti, ikuti naa bakkala kunywa bukoko, bamaalumi balanywa mabbodela aabukoko aali lusele kakuli bamakaintu balanywa mabbodela aali cisambomwe.
Mubuvwuntauzyi ibwakacitwa mumulindi wiitwa kuti Mariana uulampa mamita aali 11,000 mu Pacific Ocean, basayaansi bakajana kuti tuzunda alimwi atuuka tumwi tusyoonto-syoonto kapati tulapona kabotu mubusena oobu nokuba kuti kulasiya mbi alimwi kulatontola kapati. Kaindi bakali kuyeeya kuti nzisyoonto zintu zipona zikonzya kukkala mubusena oobu.
Kutegwa bamanizye penzi lyakuciindizya kuneneya, beendelezi bamudolopo lya Dubai bakalyaaba kupa bantu bamudolopo eeli gilamu lyomwe lyangolida, aciindi eeco ilyakali kuulwa mali aatandila ku $45 (U.S.) ikuti naa bacesya-cesya kuneneya akkilogilamu lyomwe. Kutegwa muntu ayelele kupegwa ngolida eeyo, wakeelede kulilembya, mpoonya akucesya-cesya kuneneya amakkilogilamu obilo mumwezi wa Ramadan.
MAKANI AAYEEME AMUTWE UULI ACIVWUMBYO | CIINDI NOKWACITIKA NTENDA—MBOMUKONZYA KULIYUMYA
MUNTU uuli woonse ulakonzya kusikilwa ntenda. Eeci cilabikkilizya abantu balibonya kuti balivwubide.
IBBAIBBELE LYAAMBA KUTI:
“Teensi basiluno bazunda mukusiyana, teensi basintaze bazunda munkondo, teensi basongo bajana zyakulya, teensi bacenjede bavuba imbono, teensi basimaanu bafwidwa luzyalo, pe. Bantu boonse buyo balasikilwa ziindi zyalufu azyamapenzi.”—Mukambausi 9:11.
Tacikwe makani naa muyoosikilwa ntenda naa pe, pele ciyandika nkuzyiba mbomuyoocita ciindi yaakucitika ntenda eeyo. Mucikozyanyo:
Ino kuti mwasweekelwa zintu zyanu akaambo kantenda iilicitikila?
Ino kuti mwajanwa kuti mulaabulwazi bujaya?
Ino kuti mwafwidwa muyandwa wanu?
Bakamboni ba Jehova, basikumwaya bamagazini eeyi, basyoma kuti Bbaibbele lilakonzya kumugwasya kuliyumya alimwi akumupa bulangizi bwini-bwini ciindi nomwasikilwa ntenda. (Baloma 15:4) Amulange-lange bukkale botatwe butondezya mboligwasya Bbaibbele.
MAKANI AAYEEME AMUTWE UULI ACIVWUMBYO | CIINDI NOKWACITIKA NTENDA—MBOMUKONZYA KULIYUMYA
Muli Bwasanu, mu March 11, 2011, ku Japan kwakacitika muzuzumo wanyika mupati iwakali kusika ku 9.0 kukomena, ibantu bainda ku 15,000 bakafwa alimwi akunyonyookelwa zintu zikonzya kuulwa mali aainda ku $200 bbiliyoni (U.S.). Nobakacenjezyegwa kujatikizya ntenda eeyi, ba Kei ibajisi myaka yakuzyalwa iili 32 bakafwutuka kwiinda mukutanta amulundu. Ba Kei baamba kuti: “Buzuba bwakatobela, ndakapiluka kuyoobona naa kuli zintu nzyondakali kunga ndabweza, pele ndakajana kuti zintu zyoonse zyakatolwa ameenda, kubikkilizya aŋanda yangu. Alimwi kunyina cili coonse cakasyaala.”
Ba Kei bakazumanana kwaamba kuti: “Cakatola ciindi cili mbocibede kusyoma kuti tazili buyo zintu kuzigama izyakasweeka, pele ndakasweekelwa acilawo. Izintu eezyo zyakali kubikkilizya mootokala, kkompyuta njondakali kubelesya kumulimo, matebulu, tuuno, zyuuno zyasofa, piyano, bbanjo, nyeele, mafwuta, alimwi azintu nzyondakali kubelesya kupenta, kubikkilizya azifwanikiso buya.”
Amusole kubikkila buyo maano kuzintu nzyomujisi lino, kutali nzyomwakasweekelwa. Ibbaibbele lyaamba kuti: “Nokuba kuti muntu kajisi zyintu zinji buti, ibuumi bwakwe tabuzwi kuzyintu eezyo nzyajisi.” (Luka 12:15) Ba Kei balabuyeeya bukkale bwabo akwaamba kuti: “Ndakalemba mulongo wazintu nzyondakali kuyanda, pele eeci cakali kundiyeezya buyo zintu nzyondakajisi izyakatolwa ameenda. Mumulongo wangu ndakali kulemba buyo zintu nzyondakali kuyandisya kapati, mpoonya ikuti zyazuzikizyigwa, ndakali kuzigwisya mumulongo. Mulongo wazintu ooyu wakandigwasya kubambulula buumi bwangu.”
Muciindi cakubikkila buyo maano kupenzi ndyomujisi, kamuzibelesya zintu izyakamucitikila kuyumya-yumya bamwi. Ba Kei baamba kuti: “Ndakali kutambula lugwasyo kuzwa kulibasikupa lugwasyo kubuleya alimwi akubalongwe, pele mbondakazumanana kugwasyigwa, ndakatalika kulibona mbuli kuti kunyina ncondikonzya kulicitila. Mpoonya ndakayeeya majwi aamu Bbaibbele aali mulugwalo lwa Milimo 20:35 aakuti, ‘kupa kulakkomanisya kapati kwiinda kutambula.’ Pele akaambo kakuti tiindakajisi zintu zinji zyakumubili, ndakasala kuti kandiyumya-yumya bantu bamwi ibakajatikizyidwe muntenda eeyi. Kutondezya bwaabi munzila iili boobu kwakandigwasya kapati.”
Amupaile kuli Leza kulomba busongo bwakulwana mapenzi aanu. Ba Kei bakasyoma cisyomezyo camu Bbaibbele ca Leza icakuti, ‘ulaswiilila cikombyo cabasweekede.’ (Intembauzyo 102:17) Andinywe mulakonzya kucita mbubwenya oobo.
Sena mulizyi? Ibbaibbele lilaamba ciindi nokutakabi kulibilika kujatikizya kusweekelwa zintu akaambo kantenda zilicitikila.*—Isaya 65:21-23.
^ par. 9 Kutegwa mwiiye makanze ngajisi Leza kujatikizya nyika, amubone cibalo 3 mubbuku lyakuti, Ino Ncinzi Cini Bbaibbele Ncoliyiisya? ilyakamwaigwa a Bakamboni ba Jehova.
MAKANI AAYEEME AMUTWE UULI ACIVWUMBYO | CIINDI NOKWACITIKA NTENDA—MBOMUKONZYA KULIYUMYA
Ba Mabel, ibaku Argentina, bakali kupona buumi buli kabotu alimwi bakali kubeleka kabali badokota. Mu 2007, bakatalika kulimvwa kukatala alimwi akuciswa-ciswa mutwe. Baamba kuti: “Ndakaunka kuli bamadokota basiyene-siyene alimwi akusola misamu iindene-indene, pele kunyina cakagwasya pe.” Mane kumamanino, ba Mabel bakapimwa kubongo, mpoonya bakajanwa kuti baciswa bulwazi bwakubongo. Bakaamba kuti: “Eelo kaka ndakatyompwa kapati! Alimwi cakandaalila kusyoma kuti ndakali kupona asinkondoma ooyo.”
Ba Mabel bakazumanana kwaamba kuti: “Nokuba boobo, kunyina nondakali kumvwisya mbobwakali bupati bulwazi oobu mane kusikila nondakaandulwa. Ciindi nondakasinsimuka kandili mucibbadela, tiindakali kucikonzya kweenda. Ncondakali kukonzya buyo kucita nkulanga kuciluli. Nondatakalinaandulwa ndakali kucikonzya kucita zintu zinji alimwi ndakalaangulukide. Pele mukulaba kwaliso, kunyina ncondakacili kukonzya kucita. Mazuba ngondakakkala mucibbadela ndakalikopene kapati alimwi akunyonganizyigwa acoongo camincini, tulangu twamucibbadela, akumvwa balwazi bamwi kabalila. Ndakalipengede kapati.”
Alimwi baamba kuti: “Pele mazuba aano ndapona aasyoonto. Zimwi ziindi ndilacikonzya kulyeendela. Nokuba boobo, meso alimwi amilambi tazicibeleki kabotu.”
Amuzibone munzila yeelede zintu. Mulugwalo lwa Tusimpi 17:22, Ibbaibbele lyaamba kuti: “Moyo uukondwa musamu mubotu, Pele muuya uutyokede ulayuminizya mubili.” Ba Mabel baamba kuti: “Ciindi nondakali kuyaabupona, ndakajana buyumuyumu mbubwenya mbobakali kujana bantu mbondakali kusilika. Kunyanyaasya mubili cakali kucisa, alimwi zimwi ziindi ndakali kuyeeya kuti ndicileke. Pele kutegwa ndizunde mizeezo eeyi mibyaabi, ndakali kulisinikizya, nkaambo ndakalizyi kuti kuliyumya kulakonzya kundigwasya.”
Amubikkile maano kuzintu zikonzya kumupa bulangizi. Ba Mabel baamba kuti: “Kuzwa mu Bbaibbele, ndakazyiba cipa kuti ntenda kazicitika. Pele alimwi ndakalizyi kuti mazuba mbwaayaabuya, acalo ciindi cakuti mapenzi amane kukabe kutamani caswena.”*
Amubone kuti Leza ulamulanganya nywebo kumugama. (1 Petulo 5:7) Ba Mabel balaamba mbokakabagwasya kaambo aaka nobati: “Ciindi nobakanditola kukwaandulwa, ndakabona mbwaali aamasimpe majwi aali mulugwalo lwa Isaya 41:10, mwalo Leza mwaamba kuti: ‘Utayoowi, nkaambo ndili ayebo’ Ndakalimvwa kuba alumuuno lwamumizeezo akaambo kakuzyiba kuti Jehova Leza ulandilanganya lyoonse.”
Sena mulizyi? Ibbaibbele liyiisya kuti ciyoosika ciindi calo bantu nobatakaciswi.—Isaya 33:24; 35:5, 6.
^ par. 8 Kutegwa muzyibe zinji, amubone cibalo 3 mubbuku lyakuti, Ino Ncinzi Cini Bbaibbele Ncoliyiisya?
MAKANI AAYEEME AMUTWE UULI ACIVWUMBYO | CIINDI NOKWACITIKA NTENDA—MBOMUKONZYA KULIYUMYA
Ba Ronaldo, ibaku Brazil, bakajanika muntenda yamumugwagwa mwalo banamukwasyi bosanwe mobakafwa, kubikkilizya abanyina abausyi. Baamba kuti: “Ndakali mucibbadela kwamyezi yobilo nobakandaambila kuti banamukwasyi wangu bakafwa muntenda.”
“Kumatalikilo tiindakasyoma kuti bakafwa ncobeni. Aboobo, ndakali kulibuzya kuti: ‘Mbuti mbobakonzya kufwa boonse?’ Nindakazyiba kuti masimpe bakafwa, ndakagambwa kapati. Alimwi kunyina nindakauside boobu. Mumazuba aakatobela, ndakali kulimvwa kuti tiindakeelede kuzumanana kupona kakunyina kubonana ambabo. Ndakali kulila abuzuba kwamyezi iili mbwiibede. Ndakalipa mulandu akaambo kakupa muntu uumbi kuti ayenzye nguwe mootokala. Ikuti nindakali ndime ndakali kweenzya, ambweni nibatakafwa.
“Lino kwainda myaka iili 16 kabafwide, pele ndacikonzya kupiluka kubuumi bwangu bwalyoonse. Nokuba boobo, lufwu lwabo tandikalulubi pe.”
Amuuse kuti mwafwidwa. Ibbaibbele lyaamba kuti kuli “ciindi cakulila.” (Mukambausi 3:1, 4) Ba Ronaldo baamba kuti: “Lyoonse nindakali kulimvwa kuti ndiyanda kulila, ndakali kulila. Alimwi cakali kundaalila kulijata kutegwa nditazwi mizosi, pele ndamana kulila, ndakali kulimvwa kabotu.” Masimpe ngakuti bantu boonse baliindene mbobalila. Ikuti kamutalitondezyi kuti muluuside, eeci tacaambi kuti mweelede kulisinikizya kuzwa misozi pe, alimwi akuti mulaalilwa kulitondezya mbomulimvwa.
Mutanoolizanduli. (Tusimpi 18:1) Ba Ronaldo baamba kuti: “Ndakali kusola kuukazya muzeezo wakuyanda kulizandula. Bantu ibakali kundiswaya, ndakali kubatambula. Alimwi ndakali kumwaambila mukaintu wangu alimwi abalongwe mbondakali kulimvwa.”
Amukkazike moyo ikuti muntu uumwi wamwaambila majwi aamupa kuusa. Aaya alakonzya kuba majwi aakuti: “Lufwu lwakabagwasya kutegwa balyookezye.” Ba Ronaldo baamba kuti: “Majwi amwi inga kaali aakunduumbulizya, pele apa kuti ndiindile buya kuusa.” Muciindi cakubikkila maano kumajwi aamupa kuusa, amutobele lulayo lwamu Bbaibbele lwakuti: “Utabiki moyo wako kumajwi oonse ngebaamba bantu.”—Mukambausi 7:21.
Amuzyibe kasimpe kajatikizya ciimo cabafwide. Ba Ronaldo baamba kuti: “Mulugwalo lwa Mukambausi 9:5, Bbaibbele litondezya kuti bafwide tabapengi pe, kaambo aaka kandipa kuba aluumuno lwamumizeezo. Ibbaibbele alimwi liyiisya kuti kuyooba bubuke akuti bafwide bayooba abuumi alimwi. Aboobo, kujatikizya bayandwa bangu bakafwa, ndiyeeya buyo mbuli kuti bakaunka kuyooswaya.”—Milimo 24:15.
Sena mulizyi? Ibbaibbele lisyomezya kuti kuyooba ciindi Leza ‘nayoolumenenena lufwu mane kukabe kutamani.’*—Isaya 25:8.
^ par. 11 Kutegwa muzyibe zinji, amubone cibalo 7 cabbuku lyakuti, Ino Ncinzi Cini Bbaibbele Ncoliyiisya? ilyakamwaigwa a Bakamboni ba Jehova.
LUGWASYO KUMUKWASYI | BAKUBUSI
Ncinzi ncomukonzya kucita ikuti mwatambula kagwalo kaafooni ciindi nomubandika mulomo mpande amulongwe wanu?
Sena inga mwakabala kagwalo aako kumwi kamubandika amulongwe wanu?
Sena inga mwamulomba mulongwe wanu kuti amupe ciindi cakubala kagwalo?
Sena inga mwakaleka buyo akutakabikkila maano kagwalo aako akuzumanana kubandika amulongwe wanu?
Sena kuli makani abwiinguzi mbomukonzya kupa? Inzya!
Kulemba kagwalo kaafooni kumulongwe kumwi kamubandika amuntu uumbi cili mbuli kusobana cisobano ncomukkomanina kapati pele kakunyina kutobela malailile aajatikizyidwe mucisobano eeco. Mulakonzya kwaamba kuti ‘tee kayi aaba mbalongwe bangu.’ Ciyandika kapati nkuba aabulemu. Eeci tacaambi kuti mulaciindizya alimwi akuti tamubikkili maano. Pele kaambo kamasimpe nkakuti: Ikuti kamutabapi bulemu balongwe banu, talikalampi pe, bayoocileka kumvwana andinywe.
Nkaambo nzi ncocili boobu? Akaambo kakuti bantu balayanda kubikkilwa maano. Mukaintu uucili mwana-mwana wazina lya Beth* waamba kuti, “Eelo kaka cilanyemya kuti kobandika amulongwe wako mpoonya walo wazumanana kulanga afooni kalibonya kuti ulangila kagwalo kamwi kayandika kapati!” Ino muyeeya kuti Beth inga wazumanana kwaciindi cilamfwu buti kumvwana amulongwe uuli boobu?
Kutegwa muzyibe mbomulilemeka nomubelesya fooni, amuyeeye bukkale bwaambwa kumatalikilo aacibalo eeci mucibeela cakuti “Buyumuyumu.” Ninzila nzi njomwabona kuti ili kabotu? Mubwini, mwabona kuti nzila A taitondezyi bulemu. Pele ino mbuti kujatikizya nzila B alimwi a C? Sena nkubula bulemu kukosokezya mubandi akaambo kakuyanda buyo kubala kagwalo kaafooni? Sena nkubula bulemu kutakabikkila maano kagwalo kaafooni akuzumanana amubandi?
Mbubwenya mbomwabona kale, kutondezya bulemu kulakonzya kukatazya. Pele Bbaibbele lilakonzya kumugwasya. Lyaamba kuti: “Mbubonya mbomuyanda kuti bantu bamucitile, andinywe amubacitile mbubonya.” (Luka 6:31) Inga mwalubelesya lulayo oolu ciindi nomulemba alimwi akutambula tugwalo twaafooni. Munzila nzi?
Kamutuma tugwalo twaafooni aciindi ceelede. Mwaalumi uucili mwana-mwana wazina lya Richard waamba kuti, “Zimwi ziindi inga ndilatambula tugwalo twaafooni akati kamasiku. Alimwi tugwalo ooto inga tatujisi amulumbe uuya koomoonga, pele tundilesya buyo koona.” Amulibuzye kuti, ‘Sena ndilatuma tugwalo twaafooni kubantu ciindi camasiku nobalyookezya?’—Mpoijanika njiisyo eeyi mu Bbaibbele: Mukambausi 3:1.
Amwaalange-lange mabala ngomubelesya. Kubandika kubikkilizya majwi ngomubelesya, mbolimvwika jwi, mbomulibonya kubusyu, alimwi ambomunyanyaasya zizo zyamubili. Pele cuusisya ncakuti, zintu eezyi kanji-kanji tamukonzyi kuzibikkilizya mutugwalo twaafooni. Pele ino inga mwacita buti? Mukaintu uucili mwana-mwana wazina lya Jasmine waamba kuti: “Kamubelesya bupampu. Mweelede kusaanguna ‘kujuzya’ alimwi akubelesya mabala aatondezya bulemu, mbuli lyakuti ‘ndalumba.’”—Mpoijanika njiisyo eeyi mu Bbaibbele: Bakolose 4:6.
Amubelesye bupampu. Alimwi amuyeeye bukkale ibwaambwa kumatalikilo aacibalo mucibeela cakuti, “Buyumuyumu.” Ikuti kamulangila kagwalo kayandika kapati ciindi nomubandika amulongwe wanu, zimwi ziindi inga cagwasya kulomba kuti mukabale. Pele kanji-kanji, kagwalo kanooliko mufooni. Mukubusi wazina lya Amy, uujisi myaka yakuzyalwa iili 17 waamba kuti: “Fooni yanu inooliko ciindi mweenzinyoko naamanizya kwaambaula andinywe, pele mulongwe wanu tanooliko pe mwamanizya kulemba kagwalo.” Mulakonzya kwiibelesya nzila njoonya eeyi ciindi nomuli kumuswaangano. Mubukubusi wazina lya Jane, uujisi myaka yakuzyalwa iili 18 waamba kuti: “Tamweelede kunoolemba tugwalo ciindi coonse pe. Kucita boobo kupa bantu kuyeeya kuti tamubabikkili maano, akuti inga cainda kugwasya nomwali buyo nyolikke.”
Amuzinzibale kuyeeya kamutanakatuma kagwalo kanu. Sena kagwalo kanu kalakonzya kwaamba mulumbe uutali ngomwali kuyanda kwaamba? Ino kafwoto aako nkomuyanda kutuma kapa mulumbe uuli buti? Mukubusi wazina lya Amber, uujisi myaka yakuzyalwa iili 21 waamba kuti: “Ikuti kamwaamba masesya aamwi, mweelede kubikka kafwoto keendelana amulumbe ngomwaamba. Bantu balanyema, alimwi inga balwana buya akaambo kakuubya-ubya makani aayelede kubikkilwa maano.”—Mpoijanika njiisyo eeyi mu Bbaibbele: Tusimpi 12:18.
Masimpe ngakuti, kutondezya bulemu ciindi nomutuma akutambula tugwalo twaafooni kulayandika kapati.
Zyakuyeeyesya: Bulemu buyeeme aluyando. Nkaambo nzi bube oobu ncobuyandika kubutondezya? Ibbaibbele lyaamba kuti: “Luyando lulakkazyika moyo alimwi luli aluzyalo. Luyando talukwe bbivwe, talulidundi, talulisumpuli, talukwe cisapi, talulibikkili buyo maano lwini, talukalali, talubikkilili.” (1 Bakolinto 13:4, 5) Mbube nzi bwaluyando mbomuyanda kuba ambubo?
^ par. 11 Mazina amwi mucibalo eeci acincwa.
CISI ALIMWI ABANTU
IRELAND mbusena bujisi zisi zyobilo: akati kazisi eezyi, cipati nca Republic of Ireland, mpoonya cisyoonto nca Northern Ireland, calo cili ncibeela ca United Kingdom.
Cisi ca Ireland ciitwa kuti Emerald Isle akaambo kakuti mvwula ilawa kapati mucisi eeci calo cipa kuti muminzi kakulibonya kabotu. Lwizi, milonga, alimwi amalundu aali mumabali-bali aalwizi apa kuti busena oobu kabulibonya kabotu.
Bantu baku Ireland bakaliyumya mumapenzi manji. Mucikozyanyo, bamwi bayeeyela kuti cakuma 1845 kusikila muma 1851, bantu babalilwa ku 1 miliyoni bakafwa akaambo kamalwazi alimwi anzala ciindi bulwazi bwazisyango nibwakanyonyoona magwili. Ikutija bukkale oobu, banji bakalongela ku Australia, Britain, Canada, alimwi aku United States. Mazuba aano, bana America ibali 35 miliyoni, bamasyaanyinakulu bakazwa ku Ireland.
Bana Ireland bazyibidwe kuti mbantu basangalizya alimwi ibasamausya beenzu. Zisobano nzyobayandisya kapati nkutanta mabbiza, criket, rugby alimwi abbola lyamaulu. Bamakaintu bayandisya cisobano ciitwa kuti camogie, icikozyenye acisobano ca hockey.
Bantu bamu Ireland balayandisya kwiizya alimwi akuswiilila nyimbo. Cizyano caku Ireland cakusotauka cilizyibidwe munyika yoonse. Ibazyana cizyano eeci inga babelesya buyo maulu, mubili nkouli kucamba inga taunyanyaali.
Bakamboni ba Jehova baliko mu Ireland kwamyaka iinda ku 100. Calino, kuli Bakamboni bainda ku 6,000 mucisi eeci alimwi mbasungu kukambauka mulumbe wamu Bbaibbele.
SENA MULIZYI?
Mugwagwa uuli kunkomwe wa Northern Ireland nkoili kunyika ujisi misemu minji yamabwe aasiya aakapangwa ciindi ceele cizwa mumalundu aakazwa mulilo nicakatontola akuyuma ciindi nicakasika afwaafwi alwizi.
KUBUZYA-BUZYA | WENLONG HE
BA WENLONG HE, sayaansi bakaiyiila mudolopo lya Suzhou, Mucooko ca Jiangsu, ku China. Balagwasyilizya mukulembulula magazini yaamba mbozipangwa zintu zimwi yalo iimwaigwa mumasi manji alimwi balijisi amabbuku amwi aamba zyasayaansi. Lino, ba Wenlong He, babelekela ku University of Strathclyde ku Scotland. Nibakacili bana, bakali kusyoma munjiisyo yakusanduka kwazintu, pele mukuya kwaciindi bakazyiba kuti buumi bwakalengwa buya. Balembi ba Sinsimuka! bakababuzya mbobakatalika kusyoma muli Leza.
Amutwaambile kujatikizya buumi bwanu.
Ndakazyalwa mu 1963 alimwi ndakakomenena ku China, kumunzi uuli kumusanza aa Mulonga wa Yangtze, Mucooko ca Jiangsu. Oobu mbusena bwamudumu buzyibidwe kapati akaambo kazyakulya zinji zilimwa, aboobo busena oobu bwiitwa kuti mbusena bwamupunga alimwi answi. Nindakali mwana, ndakali kulibuzya kuti: ‘Nkaambo nzi nyika ncoipa kuti kakukomena zyakulya zinona? Sena zyakulya eezyi zyakalitalikila buya? Ino ncinzi cisaanguna, nikkuku naa ndiji?’ Mu China, bantu batasyomi kuti Leza nkwali mbanji, aboobo kucikolo ndakayiisyigwa njiisyo yakusanduka kwazintu.
Mbuti kujatikizya bamukwasyi wanu?
Bazyali bangu tiibakali kusyoma kuti Leza nkwali. Bamaama bakali kubeleka mufaamu, pele bataata bakali kubeleka mulimo wakupa malailile aambokuyakwa maanda alimwi bakatalisya kkampani yamayake. Ndime mupati akati kabana basankwa bosanwe. Mukubula coolwe, basyoonto bangu basankwa bobilo bakafwa kabacili baniini. Eeco candipa kuusa kapati, alimwi akulibuzya kuti: ‘Nkaambo nzi bantu ncobafwida? Sena kuli nondiyoobabona alimwi banabokwesu?’
Ncinzi cakamupa kwiiya sayaansi?
Ndakali kuyanda kwiiya physics, nkaambo ndakali kugambwa kujatikizya mboipangidwe nyika, alimwi ndakali kuyeeya kuti kwiiya physics kwakali kukonzya kwiingula mibuzyo yakali kundikatazya nindakali mwana.
Mulimo nzi wini ngomucita mukuvwuntauzya?
Ndilanga-langa mbondikonzya kupa kuti tubeela-beela itujisi nguzu katubalika mbubwenya mbuli mumuni. Ndilacita oobo kwiinda mukwiiya mbwaapangidwe ma atoms. Alimwi ndilavwuntauzya akubona mbondikonzya kuyungizya nguzu zyamulilo uubelesyegwa mumayuwe alimwi anguzu zyamumuni. Nokuba kuti buvwuntauzi bwangu bulabikkilizya amakwebo, alimwi bulajatikizya akuzyiba mbowakatalika mulenga-lenga.
Mbuti mbomwakaba aaluyandisisyo lwa Bbaibbele?
Mu 1998, Bakamboni ba Jehova bobilo bakandiswaya kuŋanda. Bakalilibambilide kunditondezya bwiinguzi bwamu Bbaibbele kumibuzyo njindakajisi. Bakaintu bangu, ba Huabi, abalo ibabeleka kabali basyaazibwene musayaansi, bakatusangana mumubandi. Kunyina nitwakalilibwene kale Bbaibbele, pele lulayo lwandilyo lugwasya lwakatukkomanisya kapati. Twakabona mbuli banabukwetene Bakamboni ibakatuswaide mbobakagwasyigwa kwiinda mukubelesya njiisyo zyamu Bbaibbele. Bakalikkomene alimwi bakali kupona buumi buuba-uba. Pele Bbaibbele ncolyaamba kujatikizya “Leza,” kwakapa kuti alimwi nditalike kudooneka kuti naa bubumbo bwakalengwa buya. Mbuli syaazibwene musayaansi, mulimo wangu ngwakumvwisya mbozyakalengwa zintu. Aboobo ndakabona kuti ndeelede kwaayeeyesya makani aaya.
Mbuli syaazibwene musayaansi, mulimo wangu ngwakumvwisya mbozyakalengwa zintu. Aboobo ndakabona kuti ndeelede kwaayeeyesya makani aaya
Ntwaambo nzi twamasimpe ntomwakalanga-langa?
Kaambo kakusaanguna, ndakalizyi kuti zintu zinji tazikonzyi kubelekela antoomwe kakunyina kugwasyilizyigwa anguzu zimwi. Oobu mbobubambe bwabili bujatikizya mbozibeleka nguzu zyamulilo alimwi anguzu zimwi buyo. Akaambo kakuti bubumbo alimwi abuumi buli anyika zibelekela antoomwe kabotu-kabotu, eeci cakandipa kuyeeya kuti kweelede kuti kuli muntu umwi uuzigwasyilizya, nkokuti Imulengi. Kaambo kabili kakali kakuti bubumbo alimwi anyika zilibonya kuti zyakabambilwa kuti kazigwasyilizya buumi.
Mbumboni nzi bwakulenga mbomwakabona?
Kwaamba masimpe, zintu zyoonse zipona anyika zijana nguzu kuzwa kuzuba. Eezyi nguzu ziinda mumulenga-lenga kazili nguzu zyamumuni. Mpoonya zilasika aano anyika kwiinda munguzu zyamayuwe aamumuni. Inguzu zyamayuwe aamumuni iziinda kufwiimpa ziitwa kuti lethal gamma rays. Kwamana kulaba mayuwe aaitwa kuti X-rays, alo aatupa kucikonzya kubona, alimwi amayuwe aainda kulampa aabelesyegwa mumawailesi. Cikkomanisya ncakuti, mulenga-lenga wesu ulacikonzya kusinkila nguzu zijaya izizwa kuzuba kwiinda mukuzumizya buyo nguzu ziyandika aanyika.
Nkaambo nzi makani aaya ncaakamukkomanisya?
Makani aantalisyo aamu Bbaibbele aamba zyakulenga alimwi ambwaamba kujatikizya mumuni akandigambya. Bbaibbele lyaamba kuti: “Leza wakaamba kuti: ‘Akube mumuni.’ Mpoonya awo mumuni wakaba.”* Nkabeela kasyoonto buyo kanguzu zyamumuni ikapa kuti katucikonzya kubona, pele nguzu zizwa kuzuba zilayandika mubuumi. Kuyandika nguzu zizwa kuzuba kutegwa zisyango zizyale zyakulya, alimwi akuti andiswe katucikonzya kubona. Nguzu zilibedelede zipa kuti mulenga-lenga kaucikonzya kwiinzya buyo mumuni ngotuyandika, tiizyakalitalikila buya pe. Nokuba boobo, ninguzu buyo zisyoonto zyamumuni izisika waano anyika.
Nkaambo nzi eeci ncociyandika?
Nkaambo kakuti nguzu zyamumuni zimwi nzikali. Aboobo tuyandika buyo nguzu zyamumuni zisyoonto kutegwa lukanda kalucikonzya kupanga Vitamin D, yalo iiyandika kapati kumafwuwa alimwi akutukwabilila kuzwa kukkansa amalwazi aambi buyo. Nokuba boobo, kuti nguzu zyamumuni eezyi zyavwulisya tulakonzya kuciswa kkansa yalukanda alimwi abulwazi bwatutube mumeso. Mubwini, mulenga-lenga uzuminzya buyo nguzu zyamumuni zisyoonto kusika aano anyika, nkokuti nguzu zyalo ziyandika. Eeci cakandipa bumboni bukkwene bwakuti kuli muntu iwakalenga nyika kuti kaicikonzya kugwasyilizya buumi.
Asyoonto-syoonto, mebo aba Huabi twakatalika kusyoma kuti kuli Mulengi alimwi nguwakasololela kuti Bbaibbele lilembwe. Mu 2005, twakaba Bakamboni ba Jehova, alimwi lino tulatola lubazu mukuyiisya bamwi Bbaibbele.
^ par. 19 Matalikilo 1:3.
NCOLYAAMBA BBAIBBELE
“Musiya mulawo wa Leza akuccilila tunsiyansiya twabantu.”—Maako 7:8.
Bantu bakalengwa kabajisi ‘luyandisisyo lwakukomba Leza.’ (Matayo 5:3) Mukusoleka kuzuzikizya luyandisisyo oolo, bantu balipangila zikombelo zinji mwalo mobayiisya mizeezo yabantu kutali ya Leza.
Mucikozyanyo, kujatikizya bantu bakali kuzulilwa mucikombelo cimwi camumwaanda wamyaka wakusaanguna, Ibbaibbele lyaamba kuti: “Mbasungu kubelekela Leza, pele ikutali kweelana aluzyibo lwini-lwini. Nkaambo mbwaanga tiibakabuzyi bululami bwa Leza, pele bakali kusoleka kulibikkila bululami bwabo beni, tiibakalibombya pe kubululami bwa Leza.” (Baloma 10:2, 3) Mbubwenya buyo amazuba aano, muzikombelo zinji “bayiisya milawo yabantu kuba njiisyo zya Leza.”—Maako 7:7.
“Katubikkilana maano ikutegwa tukulwaizyanye kutondezya luyando akucita milimo mibotu, tutanooleki kuswaangana antoomwe.”—Bahebulayo 10:24, 25.
Lugwalo lwa Bahebulayo 10:25 lubelesya mabala aakuti “tutanooleki kuswaangana antoomwe.” Mabala aaya atondezya kuti Leza uyanda kuti bantu kabaswaangana mbuli mbunga kutegwa bamukombe. Pele, sena mukombi umwi aumwi weelede kuba aabupanduluzi bwakwe bujatikizya Leza alimwi anzyayanda? Peepe. Ibbaibbele lyaamba kuti aabo bakomba Leza munzila njakkomanina ‘beelede kwaamba cintu comwe boonse’ alimwi ‘akukamantana ncobeni camoyo omwe amuzeezo omwe.’ (1 Bakolinto 1:10) Beelede kukamantana mbuli mbunga yomwe alimwi ‘akuba aluyando kuciinga coonse cabakwesu’ munyika yoonse. (1 Petulo 2:17; 1 Bakolinto 11:16) Lukamantano luli boobu alimwi abukombi buli kabotu bulamukkomanisya Leza.
“Eeci nceciyoozyibya bantu boonse kuti muli basikwiiya bangu, ikuti kamujisi luyando akati kanu.”—Johane 13:35.
Ikutondezya mbomukonzya kubazyiba bakombi bakasimpe, Ibbaibbele lyaamba kuti: “Kwiinda mumicelo yabo muyoobazyiba. Sena bantu kuli nobacela misaansa kuzwa kumamvwa naa nkuyu kumitubetube?” (Matayo 7:16) Tamuyandiki kuti mane mube aalwiiyo lunji muzisyango kutegwa mucikonzye kwiindanya cisamu camisaansa alimwi acamamvwa; mbubwenya buyo, tamuyandiki kuti mane mube aaluzyibo lunji mubukombi kutegwa muzyibe cikombelo camasimpe alimwi acakubeja. Ino micelo nzi imwi, naa nzintu nzi zitondezya cikombelo cakasimpe?
Cikombelo cakasimpe ciyiisya kasimpe kazwa Mujwi lya Leza, Bbaibbele. (Johane 4:24; 17:17) Taciyeeme abusongo bwabantu pe.
Cikombelo cakasimpe cilagwasya bantu kuzyiba Leza, alimwi azina lyakwe lyakuti Jehova.—Johane 17:3, 6.
Cikombelo cakasimpe cibikkila kapati maano ku Bwami bwa Leza kuti mbobukonzya kupa bulangizi kubantu, kutali mfwulumende zyabantu.—Matayo 10:7; 24:14
Cikombelo cakasimpe cikulwaizya luyando lwini-lwini. (Johane 13:35) Ciyiisya bantu kulemekana, kubelesya ciindi cabo alimwi alubono lwabo kugwasya bamwi, alimwi akutatola lubazu munkondo zyamasi.—Mika 4:1-4
Bukombi bwakasimpe ncintu ciyandika, kutali buyo cilengwa ceelede buyo kutobelwa. Basicikombelo cakasimpe balapona kweelana anzyobayiisya.—Baloma 2:21; 1 Johane 3:18.
Bakamboni ba Jehova, basikumwaya magazini eeyi, balasoleka kumulemeka Leza muŋambawido yabo alimwi ambobalilemeka. Sena inga tiimwayanda kujanika kumiswaangano ku Ŋanda ya Bwami kutegwa mukalibonene?
SENA CAKALENGWA BUYA?
BACULA bakumbila mwida mayi baku Australian, bayeeyelwa kuti bakamana kufwa mu 2002, alimwi bakajisi cilengwa cigambya kapati cakukomezya bana babo. Cula musimbi wakali kumena mayi alimwi akwaakumbila mwida kwansondo zili cisambomwe. Mukuya kwaciindi, twana twakali kuzwida mukanwa kakuli twakakomena kale.
Kutegwa mayi aakwe atagaigwi, cakali kuyandika kuti cula musimbi acileke kulya alimwi akupanga asidi mwida. Kulibonya kuti misamu iyakali kuzwa kumayi alimwi akutwana yakali kupa kuti asidi utapangiki.
Cula wakali kukonzya kumena mayi aasika ku 24. Kusikila ciindi cula naakali kuzyala, twana twakwe twakali kupa kuti ayungizye kulema a 40 pesenti. Eeci inga cakozyanisyigwa amukaintu iwakali kulema makkilogilamu aali 68 kataningamita bana ibali 24 ibalema 1.8 kg umwi aumwi. Twana twabacula twakali kulaliladamuna da lyabanyina akusyaanikizya mapunga, calo cakali kupa kuti mane batalike kuyoyela mulukanda.
Kanji-kanji, twana twabacula twakali kutola ciindi cilimbocibede katuzwa mwida kweelana ambotwakali kukomena. Nokuba boobo, ciindi banyina nibakali kuzyiba kuti bali muntenda, bakali kukonzya kutuluka twana. Ciindi cimwi basikuvwuntauzya bakalibonena ameso cula umwi kaluka twana tuli cisambomwe aciindi comwe, naakali kuluka, twana twakali kutapuka kusikila kumita yomwe.
Kweelana ambobayeeyela bamwi kuti nzila eeyi yakuzyala kwacula yakali yakusanduka buya, nkokuti nikwakali kuba kucinca kupati kujatikizya mbwaakali kulibonya alimwi ambwaakali kupona. Syaazibwene musayaansi wazina lya Michael J. Tyler, wakalemba kuti: “Tacilangilwi kuyeeya kuti wakali kucinca asyoonto-syoonto munzila yakwe yakuzyala. Cilengwa eeci cilabeleka kabotu naa tacibelekeli limwi buya.” Bupanduluzi bulikke bulibonya kuti mbwamasimpe, mbuboobo ba Tyler mbobaamba kuti, “mbubambe bupati bucitika cakufwambaana.” Bamwi balakonzya kwaamba kuti bubambe oobu bwiitwa kuti kulengwa.*
Ino muyeeya buti? Sena kukumbila mwida mayi nkwacita cula kwakaboola akaambo kakusanduka kwazintu naa kwakalengwa buya?
^ par. 7 Mubbuku lyabo lyakuti Origin of Species, ba Charles Darwin bakaamba kuti: “Kusanduka inga kwacitika buyo kuti kwagwasyilizyigwa amisyobo imwi iiliko kale, aboobo cula ooyu kunyina . . . naakasanduka buya kuzwa kucintu cimwi pe.”
1 2 3 4 5 6 7 8 9 10 11 12 13 14 15 16
^ ***w14 7/1 p. 3 Zintu Zibyaabi Zyavwula!***
MAKANI AAYEEME AMUTWE UULI ACIVWUMBYO | NKAAMBO NZI ZINTU ZIBYAABI NCOZIBACITIKILA BANTU BALI KABOTU
Zintu Zibyaabi Zyavwula!
Ba Smita, bakajisi myaka yakuzyalwa iili 35 ibakali kukkala ku Dhaka, Bangladesh, bakajisi mpuwo yakuti mbaasiluyando alimwi uubikkila maano bantu. Bakazyibidwe kuti mbankutwe kumilimo alimwi akuti mbakaintu bakwetwe bacili bana-bana bakkomene bakali kuyandisya kugwasya bamwi kuzyiba zintu nzyobakaiya kujatikizya Leza. Pele icakabagambya kapati banamukwasyi alimwi abalongwe babo ncakuti ba Smita bakaciswa bulwazi bwakabajaya mumazuba buyo masyoonto!
Ba James abakaintu babo, banabukwetene bacili bana-bana bajisi myaka yakuzyalwa yakuma 30, abalo bakajisi mpuwo mbuli yaba Smita. Ciindi cimwi bakaunka mukuswaya balongwe babo ku West Coast yaku United States. Kunyina nobakajokela kwabo ku New York. Kabacili kooko, bakafwa muntenda yamumugwagwa, calo cakabapa kuusa bayandwa babo alimwi ababelesinyina.
Cilasalala kuti bubi akupenga zyavwula kapati mazuba aano. Inkondo ilajaya bantu buyo alimwi abasikalumamba. Bugwebenga alimwi akulwana kwabapenzya bantu banyina mulandu. Ntenda zijaya alimwi amalwazi alabasikila bantu boonse, kunyina makani aciimo camuntu naa buumi mbwapona. Ntenda zilicitikila zilajaya bantu banji cakutasalulula. Kusalulula alimwi akutalulama kulidumide kapati. Ambweni andinywe mwakajatikizyigwa kale amapenzi aaya.
Aboobo cileelela kubuzya mibuzyo mbuli yeeyi:
• Nkaambo nzi zintu zibyaabi ncozibacitikila bantu bali kabotu?
• Sena Leza nguweelede kupegwa mulandu akaambo kazintu eezyi?
• Sena zintu zibyaabi zilicitikila buyo naa mbantu bapa kuti kazicitika?
• Sena inga yaba Karma, nkokuti kupenga akaambo kazintu muntu nzyaakacita kaindi?
• Ikuti kakuli Leza Singuzuzyoonse, nkaambo nzi ncatabakwabilili bantu bali kabotu kunteda?
• Sena kuli nokuyooba buumi bunyina bubi akupenga?
Kutegwa twiingule mibuzyo eeyi, tuyandika kuzyiba bwiinguzi bwamibuzyo eeyi yobilo iiyandika kapati: Nkaambo nzi zintu zibyaabi ncozicitikila, alimwi ncinzi Leza ncayoocita?
[Bupanduluzi buyungizidwe]
Mazina acincwa.
^ ***w14 7/1 pp. 4-6 Nkaambo Nzi Zintu Zibyaabi Ncozibacitikila Bantu Bali Kabotu?***
MAKANI AAYEEME AMUTWE UULI ACIVWUMBYO | NKAAMBO NZI ZINTU ZIBYAABI NCOZIBACITIKILA BANTU BALI KABOTU
Nkaambo Nzi Zintu Zibyaabi Ncozibacitikila Bantu Bali Kabotu?
Mbwaanga Jehova Leza ngo Mulengi wazintu zyoonse alimwi ngusinguzuzyoonse, bantu banji balakonzya kumupa mulandu akaambo kazintu zyoonse zicitika munyika kubikkilizya azintu zibyaabi zyoonse. Pele amubone Bbaibbele ncolyaamba kujatikizya Leza mwini-mwini:
• “Jehova uliluleme munzila zyakwe zyoonse.”—Intembauzyo 145:17.
• “Nzila zyakwe [Leza] zyoonse zililuzi. Ngu Leza uusyomeka uutakwe cibi; uliluleme, uliluzi.”—Deuteronomo 32:4.
• “Jehova uli alubomba kapati aluse.”—James 5:11.
Leza tali nguwe uupa kuti zintu zibyaabi kazicitika. Pele sena nguubakulwaizya bantu kucita zintu zibyaabi? Peepe. Magwalo aamba kuti, “Eelyo nasukusyigwa, kutabi muntu waamba kuti: ‘Ndili mukusunkwa a Leza.’” Ino nkaambo nzi? “Nkaambo kunyina muntu uunga wasunka Leza azyintu zibyaabi alimwi walo tasunki muntu uuli woonse azyintu zibyaabi.” (Jakobo 1:13) Leza tasunki muntu uuli woonse kwiinda mukumukulwaizya kutalilemeka. Alimwi Leza tali nguwe uupa kuti zintu zibyaabi kazicitika nokuba kukulwaizya bantu kuzicita. Aboobo, ino ncinzi naa nguni weelede kupegwa mulandu ciindi zintu zibyaabi nozyacitika?
IKUBA MUBUSENA BUTALI KABOTU ACIINDI CITALI KABOTU
Ikwaamba kaambo kamwi kapa kuti bantu kabapenga, Bbaibbele lyaamba kuti: “Bantu boonse buyo balasikilwa ziindi zyalufu azyamapenzi.” (Mukambausi 9:11) Ciindi nokwacitika zintu zyatali kuyeeyelwa naa ntenda, nokuba kuti muntu wajatikizigwa naa pe, ciyeeme buyo muntu nkwabede aaciindi nocacitika. Myaka iitandila ku 2,000 yainda, Jesu Kristo wakaamba kujatikizya ntenda yakacitika iyakajaya bantu bali 18 ciindi ngazi noyakabalimba. (Luka 13:1-5) Tiibakafwa akaambo kabuumi mbobakali kupona kaindi; nkuti buyo bakali munsi aangazi ciindi noyakawa. Caino-ino, muzuzumo mupati wanyika wakacitika ku Haiti mu January 2010; mfwulumende yaku Haiti yakaamba kuti bantu bainda ku 300,000 bakafwa. Bantu boonse aaba bakafwa kakunyina makani naa mbaani. Malwazi aalo alakonzya kujaya muntu uuli woonse aciindi cili coonse.
Bamwi balakonzya kubuzya kuti: ‘Sena Leza takonzyi kulesya zintu zibyaabi boobu kucitika? Sena inga taabakwabilila bantu bali kabotu kuzintu zili boobu? Ikuti Leza wanjilila muzintu zili boobu, inga caamba kuti uzyibila limwi zintu zibyaabi kazitanacitika. Nokuba kuti ulakonzya kuzyibila limwi zintu zyakumbele, mubuzyo ngotweelede kulanga-langa ngwakuti: Sena Leza ulazibelesya nguzu zyakwe kuzyibila limwi zintu zibyaabi ziyoocitika kumbele?—Isaya 42:9.
Magwalo aamba kuti: “Leza . . . uli kujulu. Kufwumbwa ncayanda ulacicita.” (Intembauzyo 115:3) Jehova ulacita eeco ncabona kuti cileelela kucitwa—ikutali zyoonse nzyakonzya kucita. Eeci cilabikkilizya azintu nzyasala kuzyibila limwi. Mucikozyanyo, ciindi bubi nobwakavwula muminzi yansiku ya Sodoma a Gomora, Leza wakaambila Abrahamu kuti: “Nkaseluke, nkabone na ncobeni balacita zyoonse zimvwigwa mukulila kusika kulindime. Na embo obo, njooziba.” (Matalikilo 18:20, 21) Kwaciindi cili mbocibede, Jehova wakasala kutazyiba bubi mbobwakavwulide muminzi eeyo. Mbubwenya buyo, Jehova ulakonzya kusala kutazyibila limwi zintu zyoonse. (Matalikilo 22:12) Pele eeci tacaambi kuti kuli kutalondoka naa kukompama kulubazu lwakwe. Mbwaanga “inzila zyakwe zyoonse zililuzi,” Leza ulazibelesya nguzu zyakwe zyakuzyibila limwi zintu zyakumbele kweelana amakanze aakwe; kunyina nasinikizya bantu kutobela bukkale bumwi. (Deuteronomo 32:4) Aboobo, ino ncinzi ncotunga twaamba? Inga twaamba kuti: Leza ulasala mbwabelesya nguzu zyakwe zyakuzyibila limwi zintu alimwi ulacita oobo cabusongo.
SENA BANTU MBABEELEDE KUPEGWA MULANDU?
Zintu zimwi zibyaabi mbantu bapa kuti kazicitika. Amubone Bbaibbele mbolipandulula cintu cikonzya kusololela kumicito mibi, lyaamba kuti: “Umwi aumwi ulasunkwa kwiinda mukoongelezyegwa akucegwa azisusi zyakwe mwini. Lino zisusi eezyo zyamita, zizyala cibi; mpoonya cibi eeco cacitwa, cileta lufwu.” (Jakobo 1:14, 15) Ciindi bantu nobacita zintu zibyaabi naa kulombozya zintu zibyaabi, balakonzya kujana mapenzi. (Baloma 7:21-23) Mbuli makani aakaindi mbwaatondezya, bantu bacita zintu zigambya kapati akuleta mapenzi aataambiki. Kunze lyaboobo, bantu ibacita zintu zibyaabi balakonzya kuyunga bamwi kuti bacite zibi, aboobo bapa kuti kube bubi.—Tusimpi 1:10-16.
Sena Leza weelede kunjilila kuti akwabilile bantu kukucita zibyaabi? Atulange-lange muntu mbwaakalengwa. Magwalo aamba kuti Leza wakapanga muntu mucinkozya cakwe, nkokuti mbubonya mbuli Leza. Aboobo bantu balakonzya kutondezya bube bwa Leza. (Matalikilo 1:26) Bantu bakapegwa nguzu zyakulisalila alimwi balakonzya kusala kumuyanda Leza akukakatila kulinguwe kwiinda mukucita ziluleme mumeso aakwe. (Deuteronomo 30:19, 20) Ikuti Leza naakali kusinikizya bantu kutobela bukkale bumwi, sena inga twaamba kuti ulitupede nguzu zyakulisalila? Kucita boobo inga capa kuti bantu babe mbuli mincini, iicita buyo ceeco ncoyakapangilwa. Eeci inga caba camasimpe ikuti nguzu zyakweendelezya zintu zyoonse zicitika naa Kismet, nzezyeendelezya zintu nzyotucita alimwi azintu zyoonse zitucitikila. Eelo kaka tulikkomene kuti Leza ulatulemeka kwiinda mukutuzumizya kuti katulisalila kucita nzyotuyanda! Pele eeci tacaambi kuti mapenzi ngobatalisya bantu akaambo kakulubizya kwabo alimwi akusala kutali kabotu anoobapenzya lyoonse.
SENA KARMA NJIIPA BANTU KUPENGA?
Bantu banji ibakakomenena mucikombelo caci Hindu naa caci Buddha basyoma munjiisyo yakuzyalululwa alimwi a Karma. Ino Karma ninzi? Karma ninjiisyo yakuti micito muntu njaakacita kaindi njiipa kuti muntu apone mbwapona lino. Aboobo ikuti mwabuzya muntu wacikombelo caci Hindu naa caci Buddha mubuzyo uuli acivwumbyo camagazini eeyi, ambweni mulakonzya kumvwa bwiinguzi oobu: “Zintu zibyaabi zilabacitikila bantu bali kabotu akaambo ka Karma. Eezyi zilabacitikila akaambo kazintu nzyobakacita kaindi.”
Kujatikizya njiisyo ya Karma, cilagwasya kuzyiba ncolyaamba Bbaibbele kujatikizya lufwu. Mumuunda wa Edeni, mobakatalikila bantu, Mulengi wakaambila muntu wakusaanguna Adamu kuti: “Misamu yoonse yamumuunda ncobeni uyooilya, cita musamu wakuziba bubotu abubi. Toelede kulya kulinguwo pe, nkaambo mubuzuba obo mboyoolya kulinguwo ncobeni uyoofwa.” (Matalikilo 2:16, 17) Ikuti Adamu naatakabisya kwiinda mukutamvwida Leza, naakapona kukabe kutamani. Lufwu lwakaboola akaambo kakutamvwida mulawo wa Leza. Mpoonya bana nobakazyalwa, “lufwu lwakasikila bantu boonse.” (Baloma 5:12) Aboobo inga caambwa kuti “cakuvwola ncocipa cibi ndufwu.” (Baloma 6:23) Alimwi Bbaibbele lipandulula kuti: “Muntu wafwa waangununwa kucibi cakwe.” (Baloma 6:7) Munzila iimbi, muntu afwa milandu yakwe yazibi ilamana.
Bantu banji mazuba aano bapandulula kuti kupenga kwabantu kulabikkilizya a Karma. Kanji-kanji muntu uusyoma njiisyo ya Karma ulakuzumina kupenga kwakwe alimwi akwabamwi kakunyina kunyonganizyigwa kapati ankuko. Pele masimpe ngakuti, njiisyo eeyi taijisi bulangizi bwakuti zintu zibyaabi inga zyalesyegwa. Basyoma kuti cilikke cikonzya kugwasya muntu nkuzyalululwa kwiinda mukulilemeka kabotu alimwi akuba aluzyibo lulibedelede. Mizeezo eeyi, mubwini iliindene kapati ancolyaamba Bbaibbele.
UUPA KUTI KAKULI BUBI!
Tabali bantu bapa kuti kakuli bubi, pe. Saatani Diabolosi, mungelo iwakali kusyomeka kuli Leza kumatalikilo, “kunyina naakakakatila mukasimpe” aboobo wakaleta cibi munyika. (Johane 8:44) Wakatalisya buzangi mumuunda wa Edeni. (Matalikilo 3:1-5) Jesu Kristo wakaamba Saatani kuti ‘mubi’ alimwi akuti “mweendelezi wanyika.” (Matayo 6:13; Johane 14:30) Bantu banji bamutobela Saatani kwiinda mukutazibikkila maano nzila zibotu zya Jehova. (1 Johane 2:15, 16) Lugwalo lwa 1 Johane 5:19 lwaamba kuti: “Nyika yoonse ili mumaanza aamubi.” Kuli azilenge zimbi zyamuuya izyakazanga akumusangana Saatani. Ibbaibbele lyaamba kuti Saatani alimwi amadaimona aakwe ‘beena nyika yoonse,’ akupa kuti kube mapenzi ‘anyika.’ (Ciyubunuzyo 12:9, 12) Aboobo, iweelede kupegwa mulandu akaambo kabubi ngu Saatani Diabolosi.
Masimpe, Leza tali nguwe uupa kuti zintu zibyaabi kazibacitikila bantu; alimwi tali nguwe uubapa kupenga. Mukwiimpana, walo wasyomezya kugwisya bubi, kweelana ambocitiitondezye cibalo citobela.
[Bupanduluzi buyungizidwe]
Jehova ndezina lya Leza kweelana ambolyaamba Bbaibbele.
Kutegwa muzyibe kaambo Leza ncaalekela kuti bubi buzumanane, amubone cibalo 11 cabbuku lyakuti Ino Ncinzi Cini Bbaibbele Ncoliyiisya? ilyakamwaigwa a Bakamboni ba Jehova.
Kutegwa muzyibe kujatikizya mulawo wa Karma mbowakatalika, amubone peeji 8-12 mubroshuwa yakuti Ncinzi Cicitika Kulindiswe Twafwa? iyakamwaigwa a Bakamboni ba Jehova.
Kutegwa muzyibe ncoliyiisya Bbaibbele kujatikizya ciimo cabantu bafwide alimwi abulangizi bwabantu bafwide, amubone cibalo 6 a 7 cabbuku lyakuti Ino Ncinzi Cini Bbaibbele Ncoliyiisya?
[Majwi aakwelelezya sikubala aali apeeji 5]
Bantu balacita zintu zibyaabi kapati akuleta mapenzi aataambiki
[Cifwanikiso icili apeeji 4]
Nkaambo nzi Leza ncatabakwabilili bantu bali kabotu kuntenda?
[Cifwanikiso icili apeeji 5]
Nkaambo nzi Leza ncatabakwabilili bantu bali kabotu kubugwebenga?
[Cifwanikiso icili apeeji 6]
Sena mulizyi kuti mwini-mwini uuleta mapenzi “mweendelezi wanyika”—Saatani Diabolosi?—Johane 14:30
^ ***w14 7/1 p. 7 Ncayoocita Leza Kujatikizya Bubi***
MAKANI AAYEEME AMUTWE UULI ACIVWUMBYO | NKAAMBO NZI ZINTU ZIBYAABI NCOZIBACITIKILA BANTU BALI KABOTU
Ncayoocita Leza Kujatikizya Bubi
Ibbaibbele lilatwaambila cakusalazya ncayoocita Jehova alimwi a Mwanaakwe, Jesu Kristo kujatikizya kupenga nkwaaleta Saatani Diabolosi. Ibbaibbele lyaamba kuti: “Nkakaambo kaako Mwana wa Leza [Jesu] ncaakayubunwidwa ikutegwa anyonyoone milimo ya Diabolosi.” (1 Johane 3:8) Bweende bwazintu oobu ibuzwide bulyato, kusulaikana, alimwi amilimo mibi buyoomana. Pele kujatikizya “mweendelezi wanyika eeyi”—Saatani Diabolosi—Jesu usyomezya kuti ‘uyoomutanda.’ (Johane 12:31) Kakunyina kuyungwa a Saatani, kuyooba nyika mpya iiluleme, alimwi nyika eeyi buyooba busena bwaluumuno.—2 Petro 3:13.
Ino mbuti kujatikizya baabo ibakaka kucinca nzila zyabo alimwi akuzumanana kucita zintu zibyaabi? Amuyeeye cisyomezyo eeci citaindi mumbali: “Baluleme bayookala munyika; baololokede mbebayoosyaala mulinjiyo; pele basizibi bayoonyonyoonwa munyika, abasilweeno bayoogwisigwa.” (Tusimpi 2:21, 22) Kuyunga kwabantu babyaabi takucinooliko pe. Kabali mubukkale oobu bwaluumuno, bantu bamvwida mukuya kwaciindi bayakwaangununwa kukutalondoka nkobakakona.—Baloma 6:17, 18; 8:21.
Munyika eeyo mpya, ino Leza uyoobugwisya buti bubi? Takabugwisyi kwiinda mukudyaaminina nguzu zyakulisalila alimwi akupanga bantu kuba mbuli malobboti. Muciindi caboobo, uyoobayiisya bantu bamvwida nzila zyakwe, akubagwasya kuleka kuba amizeezo alimwi amicito iitali kabotu.
Ino ncinzi ncayoocita Leza kujatikizya ntenda zitayeeyelwi? Wasyomezya kuti mfwulumende ya Bwami bwakwe iyootalika kweendelezya nyika ino-ino. Mwami wa Bwami oobu iwakasalwa a Leza ngu Jesu Kristo, walo uujisi nguzu zyakuponya baciswa. (Matayo 14:14) Jesu alimwi ulijisi nguzu zyakweendelezya nguzu zyazilengwaleza. (Maako 4:35-41) Aboobo, ikupenga kuboola akaambo ‘kakusikilwa ziindi zyalufu azyamapenzi’ kuyoomana. (Mukambausi 9:11) Mubweendelezi bwa Kristo, kunyina mapenzi aanoobasikila bantu.—Tusimpi 1:33.
Ino mbuti kujatikizya mamiliyoni aabantu batakwe mulandu ibafwa akaambo kantenda? Naakamana kubusya Lazaro imulongwe wakwe, Jesu wakaamba kuti: “Mebo ndendime bubuke alimwi abuumi.” (Johane 11:25) Masimpe, Jesu ulijisi nguzu zyakubusya, naa kubapa buumi alimwi, aabo bakafwa!
Ikuti naa makani aakukkala munyika mwalo bantu bali kabotu mobatanoocitikilwi zintu zibyaabi alamukkomanisya, amube aamakanze aakuzyiba zinji kujatikizya Leza mwini-mwini alimwi amakanze aakwe kwiinda mukwiiya Bbaibbele. Bakamboni ba Jehova ibakubusena nkomukkala bayookkomana kumugwasya kuti mube aluzyibo oolu. Tumukulwaizya kuti mubalembele naa kulembela basikumwaya magazini eeyi.
[Cifwanikiso icili apeeji 7]
Leza uyoozigwisya zintu zyoonse izileta mapenzi
sna_Latn zul_Latn lug_Latn bem_Latn swh_Latn nya_Latn bem_Latn tum_Latn bem_Latn bem_Latn bem_Latn bem_Latn bem_Latn bem_Latn bem_Latn tum_Latn bem_Latn nya_Latn bem_Latn yor_Latn bem_Latn sna_Latn nya_Latn bem_Latn tum_Latn bem_Latn bem_Latn bem_Latn bem_Latn bem_Latn swh_Latn nya_Latn tum_Latn bem_Latn bem_Latn bem_Latn bem_Latn bem_Latn bem_Latn bem_Latn nya_Latn tum_Latn bem_Latn bem_Latn bem_Latn bem_Latn bem_Latn bem_Latn bem_Latn xho_Latn nya_Latn cjk_Latn tum_Latn bem_Latn bem_Latn tsn_Latn tum_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn tum_Latn bem_Latn lvs_Latn bem_Latn bem_Latn bem_Latn bem_Latn bem_Latn bem_Latn bem_Latn mlt_Latn bem_Latn run_Latn bem_Latn nya_Latn bem_Latn nya_Latn bem_Latn xho_Latn nya_Latn tum_Latn bem_Latn bem_Latn bem_Latn tum_Latn ssw_Latn bem_Latn kin_Latn kmb_Latn tum_Latn nya_Latn kin_Latn bem_Latn bem_Latn lvs_Latn cjk_Latn bem_Latn lug_Latn bem_Latn tum_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn tsn_Latn bem_Latn nya_Latn bem_Latn bem_Latn bem_Latn nya_Latn bem_Latn unk bam_Latn bem_Latn bam_Latn bem_Latn bem_Latn bem_Latn xho_Latn bem_Latn tum_Latn bem_Latn bem_Latn bem_Latn bem_Latn swh_Latn nya_Latn tum_Latn bem_Latn bem_Latn bem_Latn bem_Latn bem_Latn bem_Latn tgl_Latn bem_Latn est_Latn bem_Latn bem_Latn bem_Latn bem_Latn bem_Latn bem_Latn srd_Latn bem_Latn bem_Latn bem_Latn bem_Latn bem_Latn bem_Latn nya_Latn ssw_Latn bem_Latn bem_Latn bem_Latn bem_Latn bem_Latn ibo_Latn bem_Latn ibo_Latn bem_Latn ibo_Latn sna_Latn szl_Latn bem_Latn lua_Latn bem_Latn bem_Latn bem_Latn bem_Latn bem_Latn bem_Latn ibo_Latn bem_Latn